钦定古今图书集成/历象汇编/岁功典/第083卷 > 孟冬作八首 张若羲
## 钦定古今图书集成/历象汇编/岁功典/第083卷 > 孟冬作八首 张若羲

莫谓岁寒无友，当轩老树亭亭。水面风来自白，山头
日上先青。

负郭污邪五亩，前村沼沚一湾。鸟啄荒畦队队，鱼游
湍水潺潺。

天边鸿雁双双，波际鹭鹜一一。举头仰看行云，转盼
回思落日。

睡熟鸟喧不觉，客来我醉欲眠。树色年年如此，山光
处处依然。

隔溪锦树初残，对牖蜡梅微吐。鸟依枝上轻啼，花隐
林间暗数。

昨夜霜飞似雪，今朝雾散无烟。坐处白云满地，起时
红日半天。

梅市人家大隐，桃源时节小春。礼数山翁简略，懽情
野老殷勤。

照槛一潭寒月，当窗四面微风。弱柳千条未绿，野烧
万井齐红。